Dansk politi får lov at bruge ansigtsgenkendelse

Politiet har fået et nyt våben til efterforskning af visse forbrydelser, nemlig ansigtsgenkendelse. Det skriver Justitsministeriet i en pressemeddelelse. Den permanente tilladelse er givet, efter at National enhed for Særlig Kriminalitet (NSK) sidste år kørte et vellykket forsøg med teknologien.

NSK har til brug for forsøget udviklet en applikation med ansigtsgenkendelsesteknologi, som politiet har anvendt til at sammenholde billeder af et offer med billeder fra politiets billeddatabase eller med billedmateriale fra en konkret sag. Denne software skal nu implementeres på tværs af landets politikredse.

Der er dog restriktioner for brugen af teknologien. Der må udelukkende bruges ansigtsgenkendelse i sager, hvor man skal identificere børn, der udsættes for seksuelt misbrug samt sager om igangværende overgreb og videre distribution af materiale.

Justitsminister Peter Hummelgaard siger:

– Seksuelt misbrug af børn er noget af det mest afskyelige og grusomme, der findes. Jeg er derfor meget tilfreds med, at der nu iværksættes et arbejde, som skal gøre det muligt for politikredsene at bruge digital offergenkendelse. Det er et vigtigt redskab i kampen for at beskytte vores børn og unge mod overgreb.

I 2023 modtog dansk politi 10.287 underretninger om seksuelt misbrug af børn alene fra den amerikanske organisation National Center for Missing & Exploited Children (NCMEC). Det er en stigning fra 7.573 underretninger i 2022.

Dansk politi får lov at bruge ansigtsgenkendelse